Facile diat esser…
A Sebastiano Deledda

Facile diat esser su cantare
sas glorias, sos lussos de sa zente,
d’unu ministru sa forza potente,
e sos incantos che dat su inare.

Palatos altos, salas ricamadas
de seda, de quadros coloridas,
femminas bellas de oro estidas
concas de principessas coronadas.

E in mesu a profumos e dulzuras
de pranzos bellos pesare sa tassa
piena inu sabore ’e pabassa
lodende tantas bellas criaturas.

E imbreàgadi coro e perra perra
abèridi a ingullire tantu mele
olvidende ogni dolu onzi fiele
chi condit d’amaresa custa terra.

Bellu su isu, de disizzu mannu
in mesu a sa fatiga e sa pena
cando sorbu non tenia pro sa chena
tribagliende su pane cun affannu.

Ma no chi tue, rùstiga e fiera,
ses ribella a s’invitu musa mia;
torras pius de cantu eo creia
coment’a buscu suo torrat fera.

Mezzus gosie!… S’olvidada zente
sos dolores chi custa suffrit tantu
deo canto; accomùno su piantu
cun chie hat isperadu vanamente,

E troppu hat tribagliadu senza fruttu
in sas avversidades de sa vida;
e prima de haer s’opera cumprida
bid’hat su benefiziu distruttu.